
ΕΝΩΣΗ ΓΟΝΕΩΝ ΚΑΙ ΚΗΔΕΜΟΝΩΝ ΔΗΜΟΥ ΓΑΛΑΤΣΙΟΥ
e mail:  enosigoneon_galatsiou@yahoo.gr 

ΔΕΛΤΙΟ ΤΥΠΟΥ
ΤΕΕ: Πόρισμα σοκ για την Γκράβα

  Με τον παραπάνω τίτλο περιγράφεται σήμερα το πρωί σε δημοσιεύματα στον Τύπο το πόρισμα του Τεχνικού Επιμελητηρίου Ελλάδος (ΤΕΕ) κατόπιν του ελέγχου της εγκατάστασης του φυσικού αερίου εντός του σχολικού συγκροτήματος.

  Το δίκτυο και οι εγκαταστάσεις φαίνεται ότι παρουσιάζουν σοβαρές ελλείψεις και αστοχίες και ότι επί σειρά ετών δεν έχουν συντηρηθεί ούτε λειτουργεί με βάση τους επιβεβλημένους από το νόμο κανόνες ασφάλειας, περιστάσεις που θα μπορούσαν να οδηγήσουν σε αυξημένη πιθανότητα μελλοντικής αστοχίας, όπως φαίνεται να καταλήγει η έκθεση του ΤΕΕ.

  Διαρροή δεν διαπιστώθηκε κατά τις ημέρες ελέγχου του ΤΕΕ, αλλά δεν αποκλείστηκε διαρροή κατά το προηγούμενο διάστημα, με βάση τα παραπάνω ανησυχητικά ευρήματα.

  Κοινώς, χιλιάδες μαθητές και εκπαιδευτικοί καλούνταν να φοιτούν και να εργάζονται επί σειρά ετών σε όλως επικίνδυνα σχολεία.

  Έχουμε ήδη υποβάλει αίτημα προς το Υπουργείο Παιδείας να μας κοινοποιηθεί το πόρισμα και δεν σταματάμε να ζητάμε:
· Να προβούν όλες οι αρμόδιες αρχές σε κάθε απαιτούμενη ενέργεια εγγυώμενες την ασφάλεια των εγκαταστάσεων του σχολικού συγκροτήματος της Γκράβας.
· Να επιστρέψουν οι μαθητές και οι εκπαιδευτικοί τους σε πλήρως ασφαλή και λειτουργικά σχολεία και να ληφθεί μέριμνα, ώστε όλοι οι φορείς να λειτουργήσουν με προτεραιότητα τα σχολεία της Γκράβας. Δεν μπορεί να χάνεται χρόνος μαθήματος και να αφήνονται τα παιδιά στην τύχη τους, επειδή διαχρονικά κυβερνήσεις, υπουργεία, δήμοι αρνήθηκαν να ανταποκριθούν στις ελάχιστες υποχρεώσεις του.
· Απαιτούμε να γίνουν τα σχολεία και η ασφάλεια των σχολικών εγκαταστάσεων του Γαλατσίου προτεραιότητα της δημοτικής αρχής. Πλήρης έλεγχος της ασφάλειάς τους τώρα. Να τώρα δοθεί όλη η απαραίτητη χρηματοδότηση για το σκοπό αυτό. Δεν θα δεχτούμε να θυσιάσουμε τα παιδιά μας, ενώ έχουν προηγηθεί τα Τέμπη και η Βιολάντα λόγω της συνήθους πρακτικής «πάμε κι όπου βγει» τη στιγμή που κατασπαταλώνται εκατομμύρια για Ζαΐρες κ.λπ. δευτερεύουσας σημασίας ή ανούσια έργα. 
· Μετά και την δημόσια δέσμευση του Δημάρχου Γαλατσίου στο έκτακτο δημοτικό συμβούλιο της 8.10.2026 ότι θα μας παραδοθούν οι πλήρεις τεχνικοί φάκελοι όλων των σχολείων του Γαλατσίου, ώστε να διαπιστώνουμε ότι τα σχολικά κτίρια συντηρούνται κατά τα προβλεπόμενα στο νόμο και διαθέτουν όλες τις απαιτούμενες πιστοποιήσεις ασφαλούς λειτουργίας, επαναλαμβάνουμε ότι θα επιμείνουμε στον πλήρη έλεγχο και στην διαφάνεια και θα σταθούμε ασπίδα προστασίας για την ασφάλεια των παιδιών μας.
 Η Ένωση Γονέων και Κηδεμόνων Γαλατσίου καλεί τους Συλλόγους Γονέων σε διαρκή συνεννόηση και συνεργασία για κάθε ζήτημα που προκύπτει στα σχολεία και ιδίως για τα σχολικά κτίρια.

